Diari Oficial de la Generalitat Valenciana


Sumari del DOGV 4020, del 13-06-2001 (2001/5534)

RESOLUCIÓ de 29 de maig de 2001, del rector de la Universitat de València, de publicació dels acords del Consell Social de 31 de juliol de 2000 (ACSUV 2000/282) i de 24 d'abril de 2001 (ACSUV 2001/270), que aproven el Reglament per a la Permanència dels Estudiants en la Universitat de València.
-------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

Estat**VIGENT**

Permalink ELI

**https://dogv.gva.es/va/eli/es-vc/res/2001/05/29/(1)/dof/vci/html**

### Dades del document

Número de DOGV
:   4020

Data del DOGV
:   13-06-2001

Secció del DOGV
:   I. DISPOSICIONS GENERALS

Número del document
:   2001/5534


Data del document
:   29-05-2001

Organisme emissor
:   Universitat de València

Tipus de document
:   Resolució

Descriptors 

:   * legislació
    * alumnat
    * universitat
    * estudiant

RESOLUCIÓ de 29 de maig de 2001, del rector de la Universitat de València, de publicació dels acords del Consell Social de 31 de juliol de 2000 (ACSUV 2000/282) i de 24 d'abril de 2001 (ACSUV 2001/270), que aproven el Reglament per a la Permanència dels Estudiants en la Universitat de València. [2001/A5534]
  
El Consell Social de la Universitat de València acordà aprovar el Reglament per a la Permanència dels Estudiants en la Universitat de València en les sessions plenàries celebrades els dies 31 de juliol de 2000 i 24 d'abril de 2001, amb la competència que li confereix l'apartat 2 de l'article 27 de la Llei Orgànica 11/1983, de 25 d'agost, de Reforma Universitària.
  
En l'exercici de la competència que atribueix al rector l'article 128 dels Estatuts de la Universitat de València, aquest resol:
  
Ordenar publicar la normativa esmentada per al coneixement general.
  
València, 29 de maig de 2001.- El rector: Pedro Ruiz Torres.
  
ANNEX
  
Reglament per a la Permanència dels Estudiants en la Universitat de València
  
Article 1. Àmbit d'aplicació i consideracions prèvies
  
L'objecte d'aquest reglament és regular les condicions per a la permanència en la Universitat de València i en els seus centres adscrits dels estudiants d'estudis de primer o segon cicle.
  
En aquest reglament es considera que un estudiant haurà aprovat un curs complet quan haja aprovat les assignatures troncals i les obligatòries i el nombre de crèdits d'assignatures optatives que tinga establert el curs en el pla d'estudis corresponent.
  
Article 2. Estudiants que es matriculen per primera vegada En el primer curs d'un pla d'estudis
  
Els estudiants que inicien els estudis a què es refereix l'article 1 han d'aprovar totes les assignatures troncals i obligatòries del primer curs en un màxim de tres cursos acadèmics en què es matriculen; en cas contrari no podran continuar els mateixos estudis en la Universitat de València.
  
Article 3. Convocatòries per assignatura
  
1. Els estudiants de la Universitat de València disposen de quatre convocatòries per aprovar cada assignatura. El fet que en una acta conste la condició de no presentat a una convocatòria equival a no haver consumit la convocatòria.
  
2. Els estudiants de la Universitat de València que suspenguen quatre convocatòries d'una assignatura troncal o obligatòria només podran continuar els mateixos estudis després d'acabar el curs en el qual en consumesquen la quarta fent una matrícula extraordinària que els donarà dret a dues convocatòries addicionals i a l'avaluació amb un tribunal. En cas que no aprovaren en aquestes dues convocatòries l'assignatura troncal o obligatòria no podrien continuar els mateixos estudis en la Universitat de València.
  
3. Excepcionalment, els estudiants de primer curs poden sol·licitar en el tercer any de la matrícula d'aquest curs l'avaluació amb tribunal de les assignatures troncals i obligatòries que encara no hagen aprovat.
  
4. El Rectorat disposarà una convocatòria única i extraordinària per a l'acabament dels estudis per als estudiants als quals falte per aprovar tres assignatures com a màxim per finalitzar els estudis i que hagen exhaurit les dues convocatòries de la matrícula extraordinària esmentades en l'apartat 2 d'aquest article. Aquesta convocatòria per acabament d'estudis tindrà lloc en el primer període d'avaluació del curs en el qual se sol·licite.
  
 Article 4. Anul·lació de matrícula
  
Pel que fa a aquest reglament, l'anul·lació de la matrícula serà igual que si l'estudiant no s'hagués matriculat.
  
Article 5. Anys de permanència
  
Els estudiants que inicien els estudis a què es refereix l'article 1 han d'aprovar els tres primers cursos complets en un màxim de sis cursos acadèmics en què s'hagen matriculat; en cas contrari no podran continuar els mateixos estudis en la Universitat de València.
  
DISPOSICIONS ADDICIONALS
  
Primera
  
El rector presentarà anualment al Consell Social un informe sobre el desenvolupament i l'aplicació d'aquest reglament, en el qual se'n valoraran els efectes.
  
Segona
  
La Universitat de València proporcionarà els mitjans que considere adequats perquè l'estudiant puga conèixer en qualsevol moment, i molt especialment en el de la matrícula, la seua situació acadèmica pel que fa a aquest reglament.
  
DISPOSICIONS TRANSITÒRIES
  
Aquest reglament s'aplicarà als estudiants que hagen estat matriculats en la Universitat de València en cursos anteriors al 2000-2001 o als que provinguen d'altres universitats. El còmput del seu nombre de convocatòries i de cursos acadèmics en la Universitat de València començarà amb el curs 2000-2001.
  
DISPOSICIÓ DEROGATÒRIA
  
Es deroguen les normes sobre permanència dels estudiants en la Universitat de València i totes les disposicions d'aquesta universitat que s'oposen a aquest reglament.


Còpia Permalink ELI